b'\n_START_ARTICLE_\nMiha Male\xc5\xa1\n_START_SECTION_\n\xc5\xbdivljenjepis\n_START_PARAGRAPH_\nRojstni kraj Jeranovo pri Kamniku je s svojo slikovito okolico Male\xc5\xa1a zaznamoval za vse \xc5\xbeivljenje in ostal mu je zvest do zadnjih dni. Svet podob, v katere se je zagledal kot otrok, je nosil s seboj kamorkoli je \xc5\xa1el. Najprej je obiskoval \xc5\xa1olo v Ljubljani, nato v Zagrebu, na Dunaju in v Pragi, kjer je dobil svetovljansko \xc5\xa1irino in pogled v vse smeri likovnega ustvarjanja. Praga je zanj pomenila mnogo ve\xc4\x8d kot konec \xc5\xa1tudija in potrditev njegove usposobljenosti za slikarja in grafika. Praga je v njem prebudila in izoblikovala vse talente, ki so tleli v mladem kme\xc4\x8dkem fantu. Vse spodbude, ki jih je tu sprejel, je kasneje na doma\xc4\x8dih tleh razvijal in spreminjal v delo. Delal je veliko in z velikim veseljem, zanj je bilo to kot igra. V slovensko duhovno \xc5\xbeivljenje je prinesel nekaj duhovne razgibanosti tedanje Prage, popularizacijo umetnosti, sodoben likovni izraz, odli\xc4\x8dno grafiko, katero je \xc5\xbeelel dvigniti na raven slikarstva, ilustracijo, ustanovil prvo bibliofilsko zalo\xc5\xbebo, izdajal takrat prvo umetni\xc5\xa1ko revijo - Umetnost od 1936 do 1945, usmerjal je pisanje zanjo in iskal nove pisce, urejal revijo Ilustracija 1929/30, odprl trgovino - Umetni\xc5\xa1ki salon, izdajal umetni\xc5\xa1ke mape, zamenjaval, zbiral ter hranil umetni\xc5\xa1ka dela. Ustvaril je, v sodelovanju z \xc5\xbeeno Olgo, eno najve\xc4\x8djih umetni\xc5\xa1kih zbirk v Sloveniji. Veliko je potoval po Evropi in bil informiran o vseh novostih na podro\xc4\x8dju grafike ter slikarstva. Spremljal je tudi delo svojih so\xc5\xa1olcev, prijateljev in znancev in stkal veliko tovari\xc5\xa1tev. Podobe ki so pritegnile njegovo pozornost z linijo, barvo, ob\xc4\x8dutenjem, vsebino in so bile ubrane z njim, je \xc5\xbeelel imeti nekje blizu sebe. Tako je ohranil veliko del svoje generacije. Na razstavi v Mestni galeriji v Ljubljani, je bilo med 3. in 25. septembrom leta 1980 predstavljenih javnosti kar 430 del iz njegove zbirke. Velik del Male\xc5\xa1eve ustvarjalnosti je kot donacija shranjen v Male\xc5\xa1evi galeriji v Kamniku. Galerija redno pripravlja manj\xc5\xa1e preglede njegove ustvarjalnosti in del iz njegove zbirke. Na prelomu 2007 - 2008 so razstavljena dela slovenskih ustvarjalcev, od romantike in realizma, impresionizma in do Neodvisnih._NEWLINE_Njegov ne\xc4\x8dak je slovenski kipar Janez Boljka.\n_START_SECTION_\nMale\xc5\xa1evo delovanje med obema sv. vojnama\n_START_PARAGRAPH_\nOd leta 1926 je Miha Male\xc5\xa1 sodeloval na mnogih razstavah doma in v tujini, obiskoval je pravzaprav razstave po celi Evropi in tudi drugje po svetu. Razstavljal je v Pragi, Lvovu, Krakovu, Rimu, Zagrebu, Beogradu, Milanu, Parizu, M\xc3\xbcnchnu, Filadelfiji, Cincinnatiju in tudi drugje. Na razstavah so ga kritiki ocenjevali in ozna\xc4\x8dili za ekspresionista v \xc4\x8drti in fauvista v barvi. Risba je bila pri Male\xc5\xa1u vedno odli\xc4\x8dna, zato so tudi njegove grafike dosegale visoko kvaliteto v njej je vedno tudi opazna igrivost. Likovnim poudarkom grafik je dodal \xc5\xa1e program upodabljanja pomembnih Slovencev. Slike ki jih je ustvarjal, zlasti krajine so dekorativno u\xc4\x8dinkovite kot kak\xc5\xa1no \xc5\xbelahtno vezenje in gosto tkana tapiserija. Barve, ki jih je uporabljal so bodisi ubrane, bodisi presunljive.'